b'\n_START_ARTICLE_\nZigmantas Vaza\n_START_SECTION_\nBiografija\n_START_PARAGRAPH_\nVaz\xc5\xb3 dinastijos pradininkas Lietuvoje ir Lenkijoje. Gim\xc4\x97 Gripsholmo pilyje (\xc5\xa0vedija), kur tuo metu buvo \xc4\xafkalinti jo t\xc4\x97vai Suomijos kunigaik\xc5\xa1tis Jonas III ir \xc5\xbdygimanto Augusto sesuo Kotryna Jogailait\xc4\x97.\n_START_SECTION_\nElekcija ir LDK reikalavimai\n_START_PARAGRAPH_\nSteponas Batoras svajojo savo sost\xc4\x85 palikti brol\xc4\x97nui Andriui veng.: (B\xc3\xa1thory Andr\xc3\xa1s 1563\xe2\x80\x931599\xc2\xa0m.), bet netik\xc4\x97tai mir\xc4\x99s, nesusp\xc4\x97jo to padaryti. Visi, kurie buvo nepatenkinti tvirta jo ranka, tuojau pak\xc4\x97l\xc4\x97 galvas, ypa\xc4\x8d buvo puolamas jo pirmasis pad\xc4\x97j\xc4\x97jas, Lenkijos kancleris etmonas Janas Zamoiskis._NEWLINE_\xc4\xae elekcijos seim\xc4\x85 1587\xc2\xa0m. J. Zamoiskis ir jo prie\xc5\xa1ininkai suva\xc5\xbeiavo su dideliais kariuomen\xc4\x97s b\xc5\xabriais. Elekcijos laukas atrod\xc4\x97 kaip dviej\xc5\xb3 prie\xc5\xa1\xc5\xb3 karo stovykla. Lietuviai taip pat atva\xc5\xbeiavo \xc4\xaf Var\xc5\xa1uv\xc4\x85, ta\xc4\x8diau \xc4\xaf elekcij\xc4\x85 n\xc4\x97jo. Jie reikalavo, kad pirma lenkai tarpusavyje susitaikyt\xc5\xb3.\n_START_SECTION_\nTrys kandidatai\n_START_PARAGRAPH_\nPirmasis kandidatas \xc4\xaf sost\xc4\x85 dabar buvo imperatoriaus Rudolfo (Rudolf II) brolis Maksimilianas (Maximilian der Deutschmeister), kur\xc4\xaf r\xc4\x97m\xc4\x97 ir Lietuvos didikai. Antrasis kandidatas buvo Maskvos caras Fiodoras I rus.: (\xd0\xa4\xd1\x91\xd0\xb4\xd0\xbe\xd1\x80 I \xd0\x98\xd0\xbe\xd0\xb0\xd0\xbd\xd0\xbd\xd0\xbe\xd0\xb2\xd0\xb8\xd1\x87), \xc5\xa1\xc4\xaf palaik\xc4\x97 dauguma Lietuvos bajorijos. Tre\xc4\x8diasis kandidatas buvo \xc5\xa1ved\xc5\xb3 karalaitis Zigmantas Vaza, d\xc4\x97l kurio i\xc5\xa1rinkimo labiausiai r\xc5\xabpinosi S. Batoro na\xc5\xa1l\xc4\x97 Ona, mat jis buvo jos sesers Kotrynos s\xc5\xabnus._NEWLINE_Vis\xc4\x85 m\xc4\x97nes\xc4\xaf seimas negal\xc4\x97jo susitarti d\xc4\x97l kandidat\xc5\xb3. Pagaliau abi lenk\xc5\xb3 partijos i\xc5\xa1sirinko sau po atskir\xc4\x85 karali\xc5\xb3: J. Zamoiskio partija paskelb\xc4\x97 i\xc5\xa1rinktu Zigmant\xc4\x85 Vaz\xc4\x85, o jos prie\xc5\xa1ai\xc2\xa0\xe2\x80\x93 Maksimilian\xc4\x85. Lietuviai parei\xc5\xa1k\xc4\x97, jog nesutink\xc4\x85 nei su vieno nei su antro i\xc5\xa1rinkimu, ir i\xc5\xa1va\xc5\xbeiavo namo._NEWLINE_J. Zamoiskis, kaip etmonas, vadovaudamas Lenkijos kariuomenei, atvykstan\xc4\x8dio Maksimiliano ne\xc4\xafleido \xc4\xaf Krokuv\xc4\x85. 1587\xc2\xa0m. gruod\xc5\xbeio 27 d. buvo kar\xc5\xabnuotas Zigmantas Vaza. Maksimilianas dar band\xc4\x97 kariauti, bet Silezijoje, ties By\xc4\x8dina, 1588\xc2\xa0m. sausio 24 d. pralaim\xc4\x97jo m\xc5\xab\xc5\xa1\xc4\xaf, pateko J. Zamoiskiui \xc4\xaf nelaisv\xc4\x99 ir buvo priverstas atsisakyti sosto.\n_START_SECTION_\nZigmanto Vazos valdymas\n_START_PARAGRAPH_\nZigmantas Vaza gavo sost\xc4\x85 tur\xc4\x97damas vos 21 metus. Jis buvo \xc5\xa1ved\xc5\xb3 karaliaus Jono III (\xc5\xa1ved,: Johan III) ir \xc5\xbdygimanto Augusto sesers Kotrynos vienintelis s\xc5\xabnus. Jo t\xc4\x97vas, dar b\xc5\xabdamas Suomijos did\xc5\xbeiuoju kunigaik\xc5\xa1\xc4\x8diu, brolio Eriko \xc5\xa1ved,: (Erik XIV) buvo suimtas ir net 4 metus i\xc5\xa1laikytas kal\xc4\x97jime. Kal\xc4\x97jime gim\xc4\x97 ir Zigmantas Vaza. V\xc4\x97liau \xc5\xa1ved\xc5\xb3 ponai pa\xc5\xa1alino Erik\xc4\x85 ir sost\xc4\x85 atidav\xc4\x97 Jonui III._NEWLINE_Zigmantas Vaza nuo pat jaunyst\xc4\x97s buvo aukl\xc4\x97jamas taip, kad tikt\xc5\xb3 \xc4\xaf Lietuvos ir Lenkijos sostus, t\xc4\x97vai j\xc4\xaf laik\xc4\x97 \xc5\xbdygimanto Augusto \xc4\xafp\xc4\x97diniu. Kaip b\xc5\xabsimas Lenkijos karalius, jis buvo i\xc5\xa1mokytas ir lenk\xc5\xb3 kalbos. Kar\xc5\xa1ta katalik\xc4\x97 motina j\xc4\xaf i\xc5\xa1aukl\xc4\x97jo uoliu kataliku, nors t\xc4\x97vas, kaip ir visi \xc5\xa1vedai, buvo liuteronai. Jo aukl\xc4\x97tojai daugiausia buvo vokie\xc4\x8diai j\xc4\x97zuitai. D\xc4\x97l to jis \xc4\xafgavo daug simpatij\xc5\xb3 vokie\xc4\x8diams._NEWLINE_Buvo labai u\xc5\xbesidar\xc4\x99s ir tylus. Joki\xc5\xb3 gabum\xc5\xb3 netur\xc4\x97damas, jis tur\xc4\x97jo ger\xc4\x85 nuomon\xc4\x99 apie save ir svajojo valdyti absoliuti\xc5\xa1kai. Savo poelgiuose su niekuo nesiskait\xc4\x97, visada viskam prie\xc5\xa1inosi, klausydavo tik savo artim\xc5\xb3j\xc5\xb3 patar\xc4\x97j\xc5\xb3._NEWLINE_Valstyb\xc4\x97s netvarka jam labai nepatiko, bet kra\xc5\xa1to suvaldyti nemok\xc4\x97jo, tik visus suerzino ir sulauk\xc4\x97 net sukilimo. B\xc5\xabdamas kar\xc5\xa1tas katalikas, religijos srityje jis svajojo i\xc5\xa1naikinti protestantus ir sugr\xc4\x85\xc5\xbeinti \xc4\xaf katalikyb\xc4\x99 pravoslavus, ta\xc4\x8diau per 44 valdymo metus ma\xc5\xbeai k\xc4\x85 tuo reikalu tepadar\xc4\x97 (tik pasidar\xc4\x97 sau prie\xc5\xa1\xc5\xb3, visi ne katalikai tapo did\xc5\xbeiausi jo prie\xc5\xa1ai)._NEWLINE_Politikos srityje jis svajojo sukurti galing\xc4\x85 imperij\xc4\x85, \xc4\xaf kuri\xc4\x85, be Lietuvos ir Lenkijos, dar tur\xc4\x97jo \xc4\xafeiti ir \xc5\xa0vedija su Rusija. Jo valdymo laikotarpis buvo labai audringas ir nes\xc4\x97kmingas valstybei.\n_START_SECTION_\nRyt\xc5\xb3 ba\xc5\xbeny\xc4\x8dia ir unijos klausimas\n_START_PARAGRAPH_\nRyt\xc5\xb3 ba\xc5\xbeny\xc4\x8dia, kuri\xc4\x85 dabar vadiname pravoslav\xc5\xb3 ba\xc5\xbeny\xc4\x8dia, tada \xc5\xa1ito vardo netur\xc4\x97jo. Ji tada buvo vadinama ryt\xc5\xb3 apeig\xc5\xb3, arba graik\xc5\xb3 ba\xc5\xbeny\xc4\x8dia. Nuo Romos ba\xc5\xbeny\xc4\x8dios ji buvo atskilusi XI a. Nuo to laiko popie\xc5\xbeius veltui nuolat r\xc5\xabpinosi v\xc4\x97l sujungti ba\xc5\xbeny\xc4\x8dias. Lietuvoje ir Lenkijoje ryt\xc5\xb3 ba\xc5\xbeny\xc4\x8dios pasek\xc4\x97j\xc5\xb3 buvo daug, ir \xc4\x8dia jau Vytauto ir Jogailos laikais nor\xc4\x97ta juos paversti katalikais. Zigmanto Vazos valdymo prad\xc5\xbeioje tuo prad\xc4\x97jo r\xc5\xabpintis patys pravoslavai.\n_START_SECTION_\nUnijos paskelbimas Brastos sinode\n_START_PARAGRAPH_\nVyskupai 1595\xc2\xa0m. nuvyk\xc4\x99 \xc4\xaf Rom\xc4\x85 ir gav\xc4\x99 popie\xc5\xbeiaus Klemenso VIII (Clemens Papa VIII) visi\xc5\xa1k\xc4\x85 pritarim\xc4\x85, vis\xc5\xb3 Lietuvos ir Lenkijos pravoslav\xc5\xb3 vardu padar\xc4\x97 ba\xc5\xbenytin\xc4\x99 unij\xc4\x85. Jiems buvo paliktos visos rytieti\xc5\xa1kos apeigos, i\xc5\xa1 savo pus\xc4\x97s jie pripa\xc5\xbeino popie\xc5\xbeiaus vald\xc5\xbei\xc4\x85 ir kataliki\xc5\xa1kas dogmas. 1596\xc2\xa0m. spalio 9 d Brastoje buvo su\xc5\xa1auktas pravoslav\xc5\xb3 sinodas, kur paskelbta unija. Dauguma vyskup\xc5\xb3 tapo unitais (lot.: unitas\xc2\xa0\xe2\x80\x93 suvienytas), bet liaudis ir \xc5\xbeemesnieji dvasininkai liko, kaip buv\xc4\x99, pravoslavai.\n_START_SECTION_\nReligin\xc4\x97s kovos d\xc4\x97l unijos ir jos likimas\n_START_PARAGRAPH_\nBuvo manoma, kad karaliaus skiriami unit\xc5\xb3 vyskupai ir Bazilijon\xc5\xb3 vienuoliai palengva visus atvers \xc4\xaf unij\xc4\x85, ta\xc4\x8diau i\xc5\xa1\xc4\x97jo kitaip, kiekvienoje vyskupijoje atsirado po du vyskupus. Prasid\xc4\x97jo \xc5\xbeiauri pravoslav\xc5\xb3 ir unit\xc5\xb3 kova d\xc4\x97l ba\xc5\xbeny\xc4\x8di\xc5\xb3, vienuolyn\xc5\xb3 ir j\xc5\xb3 turt\xc5\xb3. Unit\xc5\xb3 kova su pravoslavais v\xc4\x97liau dav\xc4\x97 progos Maskvos carams \xc4\xafsiki\xc5\xa1ti \xc4\xaf Lietuvos ir Lenkijos vidaus reikalus. Kai rusai u\xc5\xbe\xc4\x97m\xc4\x97 kra\xc5\xa1t\xc4\x85, tai unija buvo smurtu i\xc5\xa1naikinta. Unitai i\xc5\xa1liko tik tose Lenkijos dalyse, kurios po padalinimo buvo patekusios Austrijai,\xc2\xa0\xe2\x80\x93 Galicijoje.\n_START_SECTION_\nKar\xc5\xb3 prad\xc5\xbeia (1600\xc2\xa0m.)\n_START_PARAGRAPH_\nGaudamas Lietuvos Lenkijos sost\xc4\x85, Zigmantas Vaza buvo pasi\xc5\xbead\xc4\x97j\xc4\x99s \xc5\xa1ved\xc5\xb3 valdom\xc4\x85 Estij\xc4\x85 prijungti prie Lietuvos ir Lenkijos bendrai valdomosios Livonijos. Ta\xc4\x8diau ligi \xc5\xa1iol jis to nebuvo padar\xc4\x99s. Tod\xc4\x97l, kai dabar reik\xc4\x97jo kariauti d\xc4\x97l jo sosto \xc5\xa0vedijoje, seimas buvo nusistat\xc4\x99s prie\xc5\xa1 kar\xc4\x85. 1600\xc2\xa0m. Zigmantas Vaza, nor\xc4\x97damas gauti seimo param\xc4\x85, tam tikru \xc4\xafsaku, kaip \xc5\xa1ved\xc5\xb3 karalius, Estij\xc4\x85 prijung\xc4\x97 prie Lietuvos ir Lenkijos. Ta\xc4\x8diau seimas buvo nusistat\xc4\x99s prie\xc5\xa1 kar\xc4\x85 ir nedav\xc4\x97 pinig\xc5\xb3. Karalius vis tiek \xc4\xafsak\xc4\x97 Livonijoje stovin\xc4\x8dios kariuomen\xc4\x97s vadams pulti \xc5\xa1vedus Estijoje. Bet karas nesisek\xc4\x97. Kad ir kaip spyr\xc4\x97si Lietuvos etmonas Kristupas Radvila Perk\xc5\xabnas, ta\xc4\x8diau Karolis u\xc5\xbe\xc4\x97m\xc4\x97 beveik vis\xc4\x85 Livonij\xc4\x85. Radvilai pasisek\xc4\x97 apginti tik Ryg\xc4\x85 ir Dauguvos \xc5\xbeiotis saugan\xc4\x8di\xc4\x85 Daugavgryv\xc4\x85 (D\xc5\xabnam\xc5\xabnde). Karas, prasid\xc4\x97j\xc4\x99s d\xc4\x97l Zigmanto Vazos \xc5\xa1ved\xc5\xb3 sosto, virto karu d\xc4\x97l Livonijos ir u\xc5\xbetruko net 60 met\xc5\xb3. Jo metu v\xc4\x97l daugiausia teko nukent\xc4\x97ti Lietuvai. Karoliui \xc4\xafsiver\xc5\xbeus \xc4\xaf Livonij\xc4\x85, 1601\xc2\xa0m. seimas paskyr\xc4\x97 karui l\xc4\x97\xc5\xa1\xc5\xb3. Lietuviams at\xc4\x97jo \xc4\xaf pagalb\xc4\x85 ir pats karalius su 14.600 lenk\xc5\xb3 armija. Vyriausiuoju vadu buvo paskirtas lenk\xc5\xb3 etmonas J. Zamoiskis. Radvila, supyk\xc4\x99s, kad vadovyb\xc4\x97 pavesta lenkui, i\xc5\xa1vyko namo, o Lietuvos kariuomen\xc4\x97s vadovyb\xc4\x99 per\xc4\x97m\xc4\x97 etmonas Jonas Karolis Chodkevi\xc4\x8dius. Dabar \xc5\xa1ved\xc5\xb3 j\xc4\x97gos buvo silpnesn\xc4\x97s, tod\xc4\x97l greitai buvo i\xc5\xa1vaduota beveik visa Livonija. Karolis i\xc5\xa1vyko \xc4\xaf \xc5\xa0vedij\xc4\x85 rinkti nauj\xc5\xb3 j\xc4\x97g\xc5\xb3. Livonijos saugoti liko vienas J. K. Chodkevi\xc4\x8dius. Nors jo kariuomen\xc4\x97 buvo ma\xc5\xbea, ta\xc4\x8diau karas vis d\xc4\x97lto sek\xc4\x97si. Kariuomen\xc4\x97s atlyginimui jis i\xc5\xa1leido beveik visus savo turtus. Suman\xc5\xb3 ir r\xc5\xabpesting\xc4\x85 savo vad\xc4\x85 kariuomen\xc4\x97 tiesiog dievino, tod\xc4\x97l su ma\xc5\xbeyte jos saujele jis dar\xc4\x97 stebuklus. Jis pa\xc4\x97m\xc4\x97 net Tartu (Dorpat\xc4\x85). Bet vis\xc5\xb3 did\xc5\xbeiausias jo laim\xc4\x97jimas buvo 1605 m rugs\xc4\x97jo 27 d. m\xc5\xab\xc5\xa1yje ties Salaspiliu (Kircholmo m\xc5\xab\xc5\xa1is).\n_START_SECTION_\nKaras su Gustavu II Adolfu ir Altmarko paliaubos (1629\xc2\xa0m.)\n_START_PARAGRAPH_\nKarolis, pralaim\xc4\x97j\xc4\x99s Salaspilio m\xc5\xab\xc5\xa1\xc4\xaf, pats nebereng\xc4\x97 naujo \xc5\xbeygio. Tuo tarpu jis vainikavosi \xc5\xa0vedijos karaliumi (1607\xc2\xa0m.), pasivadin\xc4\x99s Karoliu IX. Po jo mirties karaliumi buvo paskelbtas jaunutis jo s\xc5\xabnus Gustavas II Adolfas (Gustav II Adolf). Taigi apie Zigmanto Vazos ar jo s\xc5\xabnaus Vladislovo teises nebebuvo n\xc4\x97 kalbos._NEWLINE_Tame laikotarpyje daug kart\xc5\xb3 su \xc5\xa1vedais buvo daromos paliaubos, ir karas buvo aprim\xc4\x99s. Bet kai Zigmantas Vaza, neatsi\xc5\xbead\xc4\x97damas sosto, \xc4\x97m\xc4\x97 agituoti \xc5\xa0vedijoje savo naudai, tai Gustavas II Adolfas 1617\xc2\xa0m. i\xc5\xa1siruo\xc5\xa1\xc4\x97 \xc4\xaf \xc5\xbeyg\xc4\xaf prie\xc5\xa1 Zigmant\xc4\x85 Vaz\xc4\x85. Karas \xc4\x97jo su pertraukomis iki 1626\xc2\xa0m. Kariauti teko vienai LDK, nes Lenkija tuo metu kariavo su Maskva ir totoriais, o lietuviai dar ir lenkams tur\xc4\x97jo pad\xc4\x97ti. Did\xc5\xbeiulei \xc5\xa1ved\xc5\xb3 kariuomenei buvo ne\xc4\xafmanoma prie\xc5\xa1intis, ir 1621\xc2\xa0m. Gustavas II Adolfas u\xc5\xbe\xc4\x97m\xc4\x97 Ryg\xc4\x85. Gustavas II Adolfas, u\xc5\xbe\xc4\x97m\xc4\x99s beveik vis\xc4\x85 Livonij\xc4\x85, tur\xc4\x97damas daug reikal\xc5\xb3 namie, nebenor\xc4\x97jo kariauti. Ta\xc4\x8diau karalius Zigmantas Vaza, nenor\xc4\x97damas atsisakyti nuo sosto, vis nedar\xc4\x97 taikos. Tada Gustavas II Adolfas persik\xc4\x97l\xc4\x97 kariauti \xc4\xaf Lenkij\xc4\x85 ir u\xc5\xbe\xc4\x97m\xc4\x97 priklausom\xc4\x85 jai Pr\xc5\xabsij\xc4\x85._NEWLINE_1627\xc2\xa0m. Lietuvos ponai patys padar\xc4\x97 paliaubas su \xc5\xa1vedais. Karalius ir lenkai u\xc5\xbe tai labai pyko ir kaltino i\xc5\xa1davyste, tod\xc4\x97l pasibaigus 4 m\xc4\x97nesi\xc5\xb3 paliaub\xc5\xb3 laikui, karas v\xc4\x97l prasid\xc4\x97jo. Pagaliau \xc4\xafsimai\xc5\xa1\xc4\x97 Pranc\xc5\xabzij\xc4\x85, kuri nor\xc4\x97jo Gustav\xc4\x85 II Adolf\xc4\x85 \xc4\xaftraukti \xc4\xaf vykstant\xc4\xaf Vokietijoje 30 met\xc5\xb3 kar\xc4\x85, ir 1629\xc2\xa0m. Altmarke (dab. Stari Targas, Lenkija, netoli Marborko) buvo pasira\xc5\xa1ytos 6 met\xc5\xb3 taikos sutartis. Visa Livonija, anapus Dauguvos, su Ryga buvo palikta \xc5\xa1vedams. Pr\xc5\xabsija liko valdoma Brandenburgo elektoriaus, 6 metams buvo palikti \xc5\xa1vedams kai kurie uostai, j\xc5\xb3 tarpe ir Klaip\xc4\x97da. Tuo b\xc5\xabdu karas laikinai buvo baigtas. Zigmantas Vaza mir\xc4\x97, paliaub\xc5\xb3 laikui nepasibaigus, ir karas v\xc4\x97l atsinaujino tik prie jo s\xc5\xabn\xc5\xb3.\n_START_SECTION_\nZigmanto Vazos valdymo charakteristika\n_START_PARAGRAPH_\nZigmantas Vaza mir\xc4\x97 1632\xc2\xa0m. baland\xc5\xbeio 30 d., i\xc5\xa1karaliav\xc4\x99s net 44\xc2\xa0m. Jo valdymas nei Lietuvai nei Lenkijai nieko gero nedav\xc4\x97. B\xc5\xabdamas didelis savimyla, u\xc5\xbesispyr\xc4\x97lis ir tur\xc4\x97damas daugyb\xc4\x99 visoki\xc5\xb3 dideli\xc5\xb3 plan\xc5\xb3, kuri\xc5\xb3 nemok\xc4\x97jo siekti, jis u\xc5\xbetrauk\xc4\x97 savo valstyb\xc4\x97ms tik daug vargo. Vis\xc4\x85 jo valdymo laikotarp\xc4\xaf truko sunk\xc5\xabs karai. D\xc4\x97l jo nesugeb\xc4\x97jimo Lietuva ir Lenkija neteko beveik visos bendrai valdytosios Livonijos. D\xc4\x97l jo svajon\xc4\x97s sukurti vien\xc4\x85 did\xc5\xbeiul\xc4\x99 valstyb\xc4\x99, jo s\xc5\xabnus negavo Maskvos sosto. Tik d\xc4\x97l Maskvos nusilpimo tepavyko atgauti didelius \xc5\xbeemi\xc5\xb3 plotus. Kaip tik Zigmanto Vazos laikais tiek Lenkijoje, tiek Lietuvoje \xc4\xafsigal\xc4\x97jo v\xc4\x97liau dar labiau \xc4\xafsivyravusi vidaus netvarka. Did\xc5\xbei\xc5\xabnams kovojant su u\xc5\xbesispyr\xc4\x97liu karaliumi ir tarpusavyje, \xc4\xafsigal\xc4\x97jo vadinamoji \xe2\x80\x9eaukso laisv\xc4\x97"\xc2\xa0\xe2\x80\x93 kas tik buvo galingas, gal\xc4\x97jo nieko neklausyti ir elgtis kaip nori. Jo nevykusiai padaryta ba\xc5\xbenytin\xc4\x97 unija sukir\xc5\xa1ino ryt\xc5\xb3 apeig\xc5\xb3 tikin\xc4\x8diuosius (unitus su pravoslavais) ir paruo\xc5\xa1\xc4\x97 dirv\xc4\x85 v\xc4\x97lesn\xc4\x97ms audroms ir Maskvos \xc4\xafsiki\xc5\xa1imui. Jo grie\xc5\xbetai palaikomi katalikai \xc4\xafsigal\xc4\x97jo, bet u\xc5\xbetat tarp katalik\xc5\xb3 ir protestant\xc5\xb3 pon\xc5\xb3 \xc5\xa1eim\xc5\xb3 kaskart vis labiau augo nesantaika, kelianti netvark\xc4\x85. O visa tai ard\xc4\x97 valstyb\xc4\x97s vidaus ramyb\xc4\x99, griov\xc4\x97 jos pamatus.\n_START_SECTION_\nLiterat\xc5\xabra\n_START_PARAGRAPH_\nA. \xc5\xa0apoka, Lietuvos istorija; \xc5\xa0vietimo ministerijos knyg\xc5\xb3 leidimo komisijos leidinys, Kaunas, 1936\xc2\xa0m. ISBN 5-420-00631-6'